Oitbackan kartano

Oitbackan kartano () sijaitsee Loojärven etelärannalla Oitmäen kylässä Kirkkonummen pohjoisosassa. Sen itäpuolella on Espoon kartanon laaja maisemakokonaisuus. Oitbacka edustaa kartanokulttuurin viimeistä kukoistuskautta, ja sen viljelysmaita halkoo hämäläisten muinainen meritie. Museovirasto on määritellyt Oitbackan kartanokokonaisuuden valtakunnallisesti merkittäväksi rakennetuksi kulttuuriympäristöksi.

Ensimmäinen kirjallinen maininta Oitbackasta on vuodelta 1540; tuolloin keskiaika alkoi taittua uudeksi ajaksi. 1600-luvulta asti Oitbacka oli jaettu kahdeksi maatilaksi, ja se kuului 1820-luvulle saakka Espoon kartanoon. Kiseleffin suku osti Oitbackan 1860-luvulla. Kiseleffit kohensivat tilan rakennukset kartanoaseman mukaisiksi.

Oitbackan nykyinen päärakennus on Konstantin Kiseleffin käsialaa ja se valmistui 1876. Päärakennukseen kuuluu puistokokonaisuus, jossa sijaitsee muun muassa Ville Vallgrenin Narcissos-veistos.

Oitbackan yhteyteen perustettiin 1800-luvun lopulla kartanokoulu. 2000-luvun Oitbacka on yksityisomistuksessa ja se vuokraa tilojaan yksityishenkilöille ja yrityksille. Oitbacka on myös aktiivinen maa- ja metsätaloustila.

Oitbacka sijaitsee Helsingin kantakaupungista noin 25 kilometriä länsiluoteeseen.

Viitteet 

Kirkkonummen kartanot
Suomen 1800-luvulla rakennetut rakennukset ja rakennelmat